
ΘΕΜΑ : «Επιτακτική ανάγκη δημιουργίας Στέγης Υποστηριζόμενης Διαβίωσης στο νησί»

Το Σωματείο Ατόμων με Αναπηρίες Ζακύνθου «ΟΙ ΠΟΠΟΛΑΡΟΙ» ιδρύθηκε το 1997, με την υπ’ αριθμόν 34/1997 απόφαση του Πρωτοδικείου Ζακύνθου, από 45 άτομα με αναπηρίες του Ν. Ζακύνθου. Στεγάζεται στο ισόγειο του κτιρίου της Περιφερειακής Ενότητας Ζακύνθου, χώρος προσβάσιμος για τα Άτομα με κινητικές Αναπηρίες. Σήμερα το Σωματείο αριθμεί 850 μέλη άνω των 18 ετών  και περιλαμβάνει όλες τις κατηγορίες (τυφλούς, κωφούς, νεφροπαθείς, παραπληγικούς-τετραπληγικούς, γονείς ατόμων με νοητική αναπηρία,  αυτισμό, κλπ) με ποσοστό αναπηρίας από 40% και άνω. Όλα τα μέλη του Σωματείου είναι πιστοποιημένα για την αναπηρία τους από τις αρμόδιες υγειονομικές επιτροπές. 

Το Σωματείο είναι μέλος της Εθνικής Συνομοσπονδίας Ατόμων με Αναπηρία και της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων, από την ίδρυσή του! Το Σωματείο μας, έχει βραβευτεί κατά τα έτη 1998 και 2005, από το Υπουργείο Υγείας και Κοινωνικής Αλληλεγγύης για τη δράση του, στον Τομέα της  Κοινωνικής Φροντίδας και Υγείας στο νησί μας. 

Επίσης, το Σωματείο μας ως Ν.Π.Ι.Δ. έχει πιστοποιηθεί ως φορέα παροχής υπηρεσιών Κοινωνικής Φροντίδας μη κερδοσκοπικού χαρακτήρα σύμφωνα με το ΦΕΚ 6784/11-12-2024.  Βάση του ΦΕΚ η πιστοποίησή του Σωματείου ισχύει μέχρι τις 11 Δεκεμβρίου 2028.
Οι στόχοι του Σωματείου είναι η προάσπιση και προώθηση των ανθρώπινων  και κοινωνικών δικαιωμάτων των Ατόμων με Αναπηρία, χρόνιων παθήσεων και των οικογενειών τους καθώς και η ισότιμη συμμετοχή τους στην κοινωνική ζωή με την άρση όλων των εμποδίων  στην απασχόληση, την κοινωνική προστασία, την πολιτική συμμετοχή και την προσβασιμότητα. 
Επίσης, βασικός πυλώνας του Σωματείου μας, είναι η αυτόνομη- ανεξάρτητη διαβίωση των ατόμων με αναπηρία. Η αυτόνομη διαβίωση έχει να κάνει με το δικαίωμα και τη δυνατότητα των ατόμων με αναπηρία να είναι όσο το δυνατό περισσότερο αυτάρκεις και να ενταχθούν εντός της κοινότητας που ζουν. Πεποίθησή μας, είναι ότι τα άτομα με αναπηρία, μπορούν να πάρουν τον έλεγχο της καθημερινότητα τους, της σκέψης και των αποφάσεων τους και αυτό μπορεί να επιτευχθεί με την εφαρμογή προγραμμάτων αυτόνομης διαβίωσης, που αναγνωρίζουν τα δικαιώματα των ανθρώπων με σωματική αναπηρία, νοητική υστέρηση και ψυχική ασθένεια. 

Για αυτούς τους λόγους, κρίνεται επιτακτική ανάγκη η ίδρυση και λειτουργία στο νησί μας,  Στέγης  Υποστηριζόμενης Διαβίωσης Ατόμων με Αναπηρία.
Η Υποστηριζόμενη διαβίωση εξυπηρετεί το πρωταρχικό δικαίωμα για ανεξάρτητη διαβίωση κάθε ατόμου και στοχεύει παράλληλα στην ανάπτυξη και διατήρηση σε μέγιστο βαθμό των δεξιοτήτων και ικανοτήτων των κατοίκων, έτσι ώστε να διαβιούν όσο το δυνατό πιο αυτόνομα και ενεργά στο φυσικό περιβάλλον της κοινωνίας. 

Παράλληλα ,η υποστηριζόμενη διαβίωση στοχεύει στην αποφυγή ‘’περιθωριοποίησης’’ ή ΄΄ιδρυματοποίησης΄΄ των ατόμων με αναπηρία, όταν το στενό οικογενειακό τους περιβάλλον αδυνατεί για οποιοδήποτε λόγο να υποστηρίζει τη διαβίωσή τους.

Η ίδρυση και λειτουργία Στέγης Υποστηριζόμενης Διαβίωσης, είναι ένα αίτημα του Σωματείου μας, που για χρόνια προσπαθούμε να υλοποιηθεί αφού μέσα από την πολύχρονη λειτουργία του, έχει διαπιστώσει την έλλειψη κοινωνικών υποδομών στο νησί μας, για την κάλυψη των αναγκών των ατόμων με αναπηρία και των οικογενειών τους. 

Για όλους τους παραπάνω λόγους, θα θέλαμε να σας ενημερώσουμε ότι βρίσκεται σε ισχύ το πρόγραμμα ΙΟΝ70, που αφορά τη δημιουργία/ αναβάθμιση υποδομών φροντίδας για ευπαθείς ομάδες (ΣΥΔ ΑμεΑ) για τα Ιόνια Νησιά. 
Παρακαλούμε θερμά ο φορέας σας, να κάνει όλες τις απαραίτητες ενέργειες ώστε να υλοποιηθεί το αίτημά μας. 

Με εκτίμηση για το ΔΣ,

Ο Πρόεδρος                                                       Η Γεν. Γραμματέας

Μπενίσης Μάριος                                                 Στεφανοπούλου Ιωάννα
